Mestské zastupiteľstvo v Košiciach

Zápisnica
z IX. (mimoriadneho) rokovania Mestského zastupiteľstva v Košiciach 
zo dňa 10. januára 2012

Prítomní: podľa prezenčných listín

Rokovanie mestského zastupiteľstva otvoril a viedol primátor mesta Košice MUDr. Richard Raši, PhD., MHP.

Úvod rokovania

p. Raši, primátor mesta Košice – V úvode rokovania bolo prezentovaných 35 poslancov, čo bola nadpolovičná väčšina všetkých poslancov a skonštatoval, že mestské zastupiteľstvo je uznášania schopné.
Koncom minulého roka nás náhle opustil poslanec Mestského zastupiteľstva v Košiciach Ing. Ľuboš Pajtáš. Požiadal všetkých prítomných v rokovacej sále, aby si spomenuli v tejto chvíli na človeka, patriaceho medzi tých ľudí, ktorým nie sú ľahostajné veci verejné a požiadal ich, aby si uctili človeka, ktorý sa snažil svojou občianskou a politickou angažovanosťou prispieť k riešeniu problémov a pomôcť pri zvyšovaní kvality života v našom meste a iba tí ľudia, ktorí majú osobnú skúsenosť s prácou v prospech nás všetkých, vykonávanou vo voľnom čase, na úkor rodiny a záľub, iba tí dokážu pochopiť, akú úctu a uznanie si Ing. Ľuboš Pajtáš zaslúži. 
Požiadal o dovolenie, aby mohol na tomto fóre in memoriam poďakovať za všetko, čo urobil pre mesto Košice a jeho obyvateľov, vyjadril smútiacej rodine, priateľom a známym zosnulého Ľuboša Pajtáša úprimnú sústrasť a ľútosť nad jeho predčasným odchodom. Zároveň všetkých poprosil o minútu ticha na jeho počesť.
- - -

K programu rokovania

	p. Raši, primátor mesta Košice – Program mimoriadneho rokovania bol uvedený v pozvánke a podľa § 34 Rokovacieho poriadku MZ v Košiciach program rokovania zvolaný podľa § 23 ods. 2 nemožno doplniť alebo meniť.
	Zároveň rokovanie MZ bolo zvolané v zákonnej lehote v súlade s § 51 ods. 2 zákona č. 346/1990 Zb. o voľbách do orgánov samosprávy obcí.
	Dal hlasovať o predloženom programe rokovania.

Hlasovanie č. 1 -	za: 40, proti: 0, zdržali sa: 0

p. Raši, primátor mesta Košice – Oznámil, že program rokovania bol schválený a budú sa ním riadiť.
- - -

Overovatelia zápisnice:  Ing. Marián Gál, PhD. a Ing. Jozef Filipko
- - -

Mandátová komisia:

p. Raši, primátor mesta Košice – Požiadal predsedov poslaneckých klubov, aby navrhli zástupcov do mandátovej komisie, ktorej úlohou bude v súlade s § 12 ods. 3 Štatútu mesta Košice overiť nastúpenie náhradníka JUDr. Jaroslava Kaifera na uprázdnený mandát poslanca Mestského zastupiteľstva v Košiciach vo volebnom obvode č. 8  MČ Košice – Juh po poslancovi Ing. Ľubošovi Pajtášovi.  

p. Géci, poslanec MZ – Za poslanecký klub SMER – SD, MOST – HÍD navrhol poslancov: p. Adamčíková, p. Briškár a p. Jakubov.

p. Petrvalský, poslanec MZ – Za poslanecký klub SDKÚ – DS navrhol poslanca p. Čečka.

p. Rusnák, poslanec MZ – Za poslanecký klub KDH, SMK – MKP navrhol poslanca p. Berbericha.

p. Raši, primátor mesta Košice – Zopakoval, že za jednotlivé poslanecké kluby boli do mandátovej komisie navrhnutí poslanci: Adamčíková, Briškár, Jakubov, Čečko a Berberich. Dal o tom hlasovať.

Hlasovanie č. 2 -	za: 43, proti: 0, zdržali sa: 0

p. Raši, primátor mesta Košice – Skonštatoval, že mandátová komisia bola schválená. Uviedol, že mandátová komisia bude po vyhlásení prestávky pracovať vo vedľajšej malej zasadačke Magistrátu mesta Košice. Výsledky voľby náhradníka na funkciu poslanca MZ v Košiciach poskytne zapisovateľ mestskej volebnej komisie p. Mgr. Takáč.
- - -
Návrhová komisia:

p. Raši, primátor mesta Košice – Vyzval predsedov poslaneckých klubov, aby navrhli zástupcov do návrhovej komisie.

p. Géci, poslanec MZ – Za poslanecký klub SMER – SD, MOST – HÍD navrhol poslancov: p. Andrejčák, p. Kandráč a p. Demský.

p. Raši, primátor mesta Košice – Nakoľko ďalšie návrhy neodzneli, dal o tom hlasovať.

Hlasovanie č. 3 -	za: 43, proti: 0, zdržali sa: 0

p. Raši, primátor mesta Košice – Skonštatoval, že návrhová komisia bude pracovať v zložení poslancov p. Andrejčák, p. Kandráč a p. Demský a vyzval ich, aby zaujali svoje miesto vo vyhradenom 12. rade a ostatným poslancom oznámil, aby svoje návrhy k jednotlivým bodom po ústnej informácii odovzdali v písomnej podobe návrhovej komisii. 
- - -

1. Správa mandátovej komisie

p. Raši, primátor mesta Košice – Otvoril bod a vyhlásil prestávku, počas ktorej mandátová komisia overila nastúpenie náhradníka na funkciu poslanca Mestského zastupiteľstva v Košiciach a pripraví Správu o overení výsledkov voľby. Požiadal mandátovú komisiu, aby sa odobrala s Mgr. Takáčom do určenej miestnosti a ostatných poslancov požiadal, aby podľa možnosti neopúšťali rokovaciu sálu.
	Po ukončení prestávky požiadal predsedu mandátovej komisie, aby predniesol Správu o overení mandátu náhradníka JUDr. Jaroslava Kaifera na uvoľnený mandát poslanca.

p. Adamčíková, poslankyňa MZ a predsedníčka mandátovej komisie – Mandátová komisia MZ v Košiciach v zložení JUDr. Adamčíková, Mgr. Berberich, Ing. Čečko, Ing. Briškár a Ing. Jakubov skonštatovala, že mandát poslanca mestského zastupiteľstva Ing. Ľuboša Pajtáša vo volebnom obvode č. 8 zanikol podľa § 25 ods. 2 písm. j) zákona č. 369/1990 Zb. o obecnom zriadení v znení neskorších predpisov.
	Mandátová komisia MZ na základe tejto skutočnosti preskúmala zápisnicu mestskej volebnej komisie o výsledku volieb do Mestského zastupiteľstva v Košiciach konaných dňa 27. novembra 2010 a overila podľa § 51 ods. 1 zákona č. 346/1990 Zb. o voľbách do orgánov samosprávy obcí v znení neskorších predpisov nastúpenie náhradníka kandidáta na poslanca mestského zastupiteľstva JUDr. Jaroslava Kaifera, ktorý získal najväčší počet hlasov v príslušnom volebnom obvode, v ktorom sa uprázdnil mandát, ale nebol zvolený za poslanca MZ.
	Na základe zistených skutočností mandátová komisia MZ odporúčila Mestskému zastupiteľstvu v Košiciach, aby zobralo na vedomie:
1.	zánik mandátu poslanca MZ Ing. Ľuboša Pajtáša v zmysle § 25 ods. 2 písm. j) zákona č. 369/1990 Zb. o obecnom zriadení v znení neskorších predpisov,
2.	overenie mandátu náhradníka JUDr. Jaroslava Kaifera na uvoľnený mandát poslanca Mestského zastupiteľstva v Košiciach vo volebnom obvode č. 8 MČ Košice – Juh v zmysle § 51 ods. 1 zákona č. 346/1990 Zb. o voľbách do orgánov samosprávy obcí v znení neskorších predpisov.

p. Raši, primátor mesta Košice – Poďakoval mandátovej komisii za prednesenie správy a požiadal návrhovú komisiu, aby predniesla návrh uznesenia.

p. Andrejčák, poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa príslušných ustanovení zákona o obecnom zriadení a zákona o voľbách do orgánov samosprávy obcí a Štatútu mesta Košice berie na vedomie Správu mandátovej komisie MZ
1.	o zániku mandátu poslanca MZ  Ing. Ľuboša Pajtáša,
2.	o overení mandátu náhradníka JUDr. Jaroslava Kaifera na uvoľnený mandát poslanca Mestského zastupiteľstva v Košiciach vo volebnom obvode č. 8 MČ Košice - Juh.

Hlasovanie č. 4 -	za: 43, proti: 0, zdržali sa: 0

p. Raši, primátor mesta Košice – Skonštatoval, že uznesenie bolo schválené.
- - -

2. Zloženie sľubu náhradníka na uprázdnený mandát poslanca MZ

p. Raši, primátor mesta Košice – Požiadal JUDr. Kaifera, aby po prečítaní zákonom predpísaného sľubu poslanca MZ ho potvrdil slovami „To sľubujem“. 

p. Süli, poslanec MZ – Prečítal sľub poslanca.
	„Sľubujem na svoju česť a svedomie, že budem riadne plniť svoje povinnosti, ochraňovať záujmy mesta, dodržiavať Ústavu Slovenskej republiky, ústavné zákony, zákony a ostatné všeobecne záväzné právne predpisy a pri výkone svojej funkcie poslanca mestského zastupiteľstva ich budem uplatňovať podľa svojho najlepšieho vedomia a svedomia.“

p. Kaifer – „To sľubujem.“

p. Raši, primátor mesta Košice – Požiadal návrhovú komisiu, aby predniesla návrh uznesenia.

p. Andrejčák, poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa príslušných ustanovení zákona o voľbách do orgánov samosprávy obcí 
A. berie na vedomie zloženie zákonom predpísaného sľubu poslanca mestského zastupiteľstva JUDr. Jaroslava Kaifera,
B.  vyhlasuje nastúpenie JUDr. Jaroslava Kaifera za poslanca Mestského zastupiteľstva v Košiciach na uprázdnený mandát vo volebnom obvode č. 8 MČ Košice - Juh po poslancovi Ing. Ľubošovi Pajtášovi. 

Hlasovanie č. 5 -	za: 43, proti: 0, zdržali sa: 0

p. Raši, primátor mesta Košice – Skonštatoval, že uznesenie bolo schválené. Vo svojom mene, ale aj v mene všetkých poslancov zablahoželal p. Jaroslavovi Kaiferovi poslancovi mestského zastupiteľstva k zloženiu zákonom predpísaného sľubu poslanca mestského zastupiteľstva a poprial mu veľa úspechov v tejto náročnej práci.
- - -

3. Voľba člena Mestskej rady v Košiciach

p. Raši, primátor mesta Košice – Nakoľko pán Ľuboš Pajtáš bol aj členom mestskej rady je potrebné dovoliť ďalšieho člena MR, preto požiadal predsedov poslaneckých klubov, aby predniesli svoje návrhy na člena mestskej rady.

p. Dečo, poslanec MZ - Za poslanecký klub KDH, SMK – MKP navrhol poslanca p. Daniela Rusnáka.

p. Petrvalský, poslanec MZ – Za poslanecký klub SDKÚ – DS navrhol poslankyňu p. Ivetu Kijevskú.

p. Raši, primátor mesta Košice – Požiadal návrhovú komisiu, aby postupne čítala návrhy kandidátov a uviedol, že sa bude o nich hlasovať jednotlivo. Za člena MR bude zvolený kandidát s najväčším počtom hlasov.

p. Andrejčák, poslanec MZ a člen návrhovej komisie – Prečítal prvý návrh na uznesenie, ktorý predniesol poslanec p. Dečo.
Mestské zastupiteľstvo v Košiciach podľa príslušných ustanovení zákona o meste Košice a Štatútu mesta Košice volí za člena mestskej rady poslanca Daniela Rusnáka.

Hlasovanie č. 6  -	za: 16, proti: 1, zdržali sa: 27

p. Andrejčák, poslanec MZ a člen návrhovej komisie – Prečítal druhý návrh na uznesenie, ktorý predniesol poslanec p. Petrvalský.
Mestské zastupiteľstvo v Košiciach podľa príslušných ustanovení zákona o meste Košice a Štatútu mesta Košice volí za člena mestskej rady poslankyňu Ivetu Kijevskú.

Hlasovanie č. 7 -	za: 35, proti: 1, zdržali sa: 7

p. Raši, primátor mesta Košice – Požiadal návrhovú komisiu, aby predniesla návrh na uznesenie na základe dielčích hlasovaní.

p. Andrejčák, poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa príslušných ustanovení zákona o meste Košice a Štatútu mesta Košice volí za člena mestskej rady poslankyňu Ivetu Kijevskú.

Hlasovanie č. 8 -	za: 40, proti: 1, zdržali sa: 3

p. Raši, primátor mesta Košice – Skonštatoval, že uznesenie bolo schválené. Zablahoželal p. Ivete Kijevskej k jej zvoleniu za člena mestskej rady.
- - -

Záver rokovania

Primátor mesta Košice Richard Raši skonštatoval, že program mimoriadneho rokovania mestského zastupiteľstva sa vyčerpal. Uviedol, že na ďalšom plánovanom X. rokovaní mestského zastupiteľstva sa stretnú v utorok 21. februára 2012 a vyhlásil IX. mimoriadne rokovanie Mestského zastupiteľstva v Košiciach za ukončené.

             Ing. Pavol Lazúr     					MUDr. Richard Raši, PhD., MPH
riaditeľ Magistrátu mesta Košice				         primátor mesta Košice

Zápisnica vyhotovená dňa 24. 1. 2012
Zapisovateľka: Blanka Lukáčová

Overovatelia zápisnice:

Ing. Marián Gál, PhD. ..........................................................	Podpísal dňa: 30. 1. 2012

Ing. Jozef Filipko ....................................................................	Podpísal dňa: 26. 1. 2012

Obsah

1	Úvod rokovania, K programu rokovania
2	Mandátová komisia, Návrhová komisia
3	Správa mandátovej komisie
4	Zloženie sľubu náhradníka na uprázdnený mandát poslanca MZ
4	Voľba člena Mestskej rady v Košiciach
6	Záver rokovania